Skokvideo-moord: Nog 'n verdagte vas - Maroela Media
'n Derde verdagte het in die hof verskyn in verband met die moord op 'n polisiekonstabel in November.
Maroela Media het verlede maand berig oor konst. Johannes Mokotedi wat helder oordag doodgeskiet is toe 'n groep verdagtes 'n klerewinkel in Mooinooi, Noordwes, beroof het. Die skokoomblik is deur kringtelevisiekameras op video vasgelê.
Volgens kapt. Paul Ramaloka, polisiewoordvoerder, volg die nuutste inhegtenisneming op die samestelling van 'n spesiale taakspan om moorde op polisiebeamptes in Noordwes te ondersoek.
"Die eerste twee verdagtes is kort ná die moord op Mokotedi in hegtenis geneem. Beslag is gelê op vier handwapens," het Ramaloka gesê. Volgens hom is die vuurwapens vir ballistiese toetse gestuur om te bepaal of dit ook in ander misdrywe gebruik is.
Genl.maj. Jacob Tsumane, waarnemende polisiekommissaris in Noordwes, het sy dank uitgespreek teenoor die taakspan wat die verdagtes aangekeer het. "As ons nie voor Kersfees die bende aan die pen laat ry het nie, sou hul misdrywe net meer en meer uitgekring het."
Tsumane het gesê hy hoop dat kriminele die boodskap kry dat die polisie "nie enige misdrywe gaan duld nie".